
A mitilénéi harminchárom szent vértanú
és a Galésziosz-hegyen önmegtagadásban élt szentéletű csodatévő Lázár atyánk emléke.
A péntek esti alkonyati zsolozsmán
„Uram, tehozzád...” után
4. hang. Minta: Mint a vértanúk…
Istentől kiválasztott seregnek, * legszentebb csapatnak, * istenes gyülekezetnek, szent népnek, * vértanúk isteni ihletésű hadi rendjének, * gyönyörűséges sokaságnak, * valóban megingatatlan csatasornak bizonyultatok, * magasztalásra méltók! * Azért mint a mennyei város méltó polgárait, *’ érdemetek szerint magasztalunk.
Tiszteljük mindnyájan egyetemben * Nikandrosszal együtt Hészükhioszt, * Kallinikoszt, Theagenészt és Nikónt, * Athanázt, Mámászt és a szent Barakhioszt, * Longinoszt, Tivadart és Valérioszt, * Kazanthiászt, Theoduloszt, Kallimakhoszt és Jenőt, *’ az isteni ihletésű Theodokhoszt és Osztrikhioszt.
Zengjünk egybehangzóan dicséretet * az igazság vértanúinak: * a nemes Hierónnak, a híres Epifániosznak, * Maximianosznak és Dulkitiosznak, * Klaudianosznak és Theophilosznak, * az isteni ihletésű Gigantiosznak és a hű Dorotheosznak, * Theodotosznak és Kasztrikiosznak, *’ Anikétosznak, Themeliosznak és Eutükhiosznak!
6. hang. Minta: Minden reményüket…
A szenvedélyek minden esztelenségét elvetetted, * és a testet a léleknek alárendelted, * az erény mintaképévé lettél, * szerzetesek támasza, * önmegtagadók ékessége, * jámboréletűek dicsekvése, * s most a te Teremtőd kimondhatatlan szépségét szemléled, * lélekben mindenkor a mennyei szépséget élvezed. * Azért összegyülekezünk, * énekek zengzetes ódáival ünnepeljük *’ a te tisztaságos és nagyon szent emlékedet.
Az anyagvilág minden terheltségét, * a test szenvedélyességét * és a földi dolgok után való törekvést teljesen elvetetted, * a magasságbeli ország ösvényét jártad, * szárnyalóvá lettél, * minden erény csúcspontjára fölemelkedtél, * és a test anyagi voltában * az ellenkező anyagtalan ellenséget legyőzted, * azért az anyagtalan angyali karokkal együtt vagy, *’ Lázár atyánk, és esedezel a mi lelkünkért.
A világtól elszakadtál, * a testet megtagadtad, * a szenvedélyeknek még a fogalmát is megutáltad, * Urad parancsait pontosan megtartád, * és hűségesen megőrizted, * szentéletű Lázár atya! * Azért ő az Atyával és a Szentlélekkel lakást készített benned, * s természetfölötti kegyelmi ajándékokkal bőven megajándékozott, * feltűnő csodák művelőjévé *’ és nyomorúságban levők szabadítójává tett téged.
Dicsőség… 5. hang
Szentéletű atya! * Nem engedtél álmot szemednek, * sem pihenést szempilládnak, * míg testedet és lelkedet a szenvedélyektől mentessé nem tetted, * és magadat a Szentlélek lakhelyévé át nem formáltad. * Hozzád ment Krisztus az Atyával, * s benned hajlékot készített, * és az egylényegű Háromság szolgájává lettél, * nagy igehirdető atyánk! *’ Esedezzél a mi lelkünkért!
Most és… 6. hang
Ó, ki ne áldana téged, legszentebb Szűz? * Ki ne magasztalná a te legtisztább szülésedet? * Mert az Atyától öröktől fogva kisugárzott egyszülött Fiú * fölfoghatatlan módon megtestesülvén tőled született, * ki isteni természetét megtartván, * egyszersmind emberi természetet is viselt, * kit nem megosztott két személynek vallunk, * hanem egymással össze nem folyó két természet urának ismerünk. * Őt imádd, tiszta, boldogságos Szűz, *’ hogy könyörüljön a mi lelkünkön!
Előverses sztihirák
6. hang
A te vértanúid, Uram, * nem tagadtak meg téged, * s nem pártoltak el parancsaidtól. * Az ő közbenjárásukra *’ könyörülj rajtunk!
A te teremtő parancsolatod volt * az én életem kezdete * és személyiségem megalkotója. * Mert láthatatlan és látható természetből álló lénnyé akartál alkotni, * azért testemet földből formáltad, * és isteni és elevenítő leheleteddel lelket leheltél belé. * Üdvözítőnk, nyugtasd meg szolgáidat * az élők földjén, *’ az igazak hajlékaiban!
Kezdetem és keletkezésem * a te teremtő parancsod volt, * mert akartál engem * látható és láthatatlan természetből álló élőlénnyé tenni. * Testemet földből formáltad, * és isteni és elevenítő leheleteddel lelket adtál belé. * Üdvözítőnk, nyugtasd meg szolgáidat *’ az igazak hajlékaiban, az élők földjén!
Nyomort zúdított Ádámra hajdan * a fáról való evés az Édenben, * amikor a kígyó a méregre rábeszélte. * Mert abból származott a halál, * mely fölemészt minden embert. * De eljött az Uralkodó és a sárkányt legyőzte, * és föltámadást ajándékozott nekünk. * Azért hangoztatjuk néki: Könyörülj meg azokon, Üdvözítőnk, * akiket elszólítottál, *’ és az igazakkal nyugtasd meg őket!
Dicsőség…
Szentéletű atya! * Az egész földre elhatott a te tanításod, * miértis fáradozásodnak a mennyekben találtad meg megérdemelt jutalmát. * Az ördögök seregeit elűzted * és az angyali rendek közelébe jutottál, * kiknek életét feddhetetlenül követted. * S mert bátran az Úr elé járulhatsz, *’ esedezzél hozzá szüntelenül a mi lelkünkért!
Most és… 
Lelkem tekintetét rád függesztem, Nagyasszony! * Ne vesd meg az én keserves sóhajomat, * légy védelmezőm és menedékem abban az órában, *’ melyben megítéli a te Fiad a világot!
.Tropár(ok)
4. hang
A te szent vértanúid, Uram, * az ő szenvedéseikért hervadhatatlan koszorúkat nyertek tőled, Istenünk, * mert a te erődet bírván, * kínzóikat megszégyenítették * és az ördögök tehetetlen vakmerőségeit megtörték. * Az ő imádságaik által *’ üdvözítsd, Jóságos, a mi lelkünket!
Dicsőség... 8. hang
Virrasztás és imádság között könnyek árjával áztattad fekvőhelyedet, * és a mélyből fölszálló sóhajtásokkal * fáradalmaidat százszorosan gyümölcsöztetted, * és pásztor lettél, ki megbocsátást szerez azoknak, * akik hozzá fordulnak. * Szentéletű Lázár atyánk, kérjed Krisztus Istent, *’ hogy üdvözítse lelkünket!
Most és…
Ki miérettünk születtél a Szűztől * és a keresztet elszenvedted, Jóságos, * és legyőzted halállal a halált, s föltámadtál, mint Isten, * ne vesd meg saját kezed alkotását, * hanem mutasd meg, ó kegyelmes, a Te emberszeretetedet, * s fogadd el az érettünk esedező Istenszülőt, *’ és üdvözítsd a vétkes emberi nemet, Üdvözítő!
